笑看天下:推廣大使 貴到離罩-施友朋 評論員
2024年04月26日 00:04
東網電視
更多新聞短片
立法會周三恢復二讀辯論《2024年撥款條例草案》,喺經濟仍然低迷、百業陷困局之際,難免對政府如何開源節流多所詰問和提出批評。有議員批評公務員「各自為政、少做少錯、唔做唔錯」,促要改變官僚文化,直指垃圾徵費正正是公務員問題嘅例子,斥「請多咗咁多人,花多咗咁多錢,到依家仲係一鑊粥」。亦有議員指經濟復甦未如預期,加上政府財困,倡削減公務員薪酬或編制。
政府強調公務員編制零增長,但有議員指政府年花喺公務員薪酬方面嘅開支近1,500億元,加上編內編外職位年年遞增,偏外職位時效不斷延長,預算案更預計於2025年3月底,公務員編制職位達19.4萬個,比現時足足多約兩萬個。有議員指當前公共財政困難,開源節流才可維持財政,喺節流方面,除檢視各部門嘅資源配置,亦應壓縮不必要嘅開支。
說到壓縮不必要嘅開支,有議員指林鄭月娥位於金鐘太古廣場嘅前任特首辦公室開支急增,經常性開支按年上升30%,去到917萬元,議員問前特首辦為何唔考慮搬去一個冇咁貴嘅地方,或者政府物業?有論者翻查前特首辦當年設立原意,發現係喺政府物業內設立,非專為某一位前特首而設,委員會似乎從冇想過會出現「地方不敷應用」而要租用甲級寫字樓嘅情況!為何發展下來,一定係一人一間房?又是否每位前特首有生之年,都願意並能夠擔任推廣大使之責?應否每年詢問各前特首意向,免卻資源浪費?
前特首辦開支竟要917萬元,擔任推廣大使之責未免貴到離罩。良政善治應與時並進,前特首辦設立即使有必要,左看右看,根本毋須另外租置一個如此昂貴嘅辦公室,租約期滿,如不解約難以服人!